Cienījamās dāmas! Godātie kungi! Sākam Latvijas Republikas Saeimas 2021. gada 4. februāra pirmās attālinātās ārkārtas sēdes darba kārtības izskatīšanu. Pirmā darba kārtības sadaļa – “Saeimas deputātu pilnvaru apstiprināšana un izbeigšana”. Darba kārtībā – lēmuma projekts “Par Edgara Kronberga 13. Saeimas deputāta pilnvaru apstiprināšanu uz laiku, kamēr no partijas “KPV LV” kandidātu saraksta Kurzemes vēlēšanu apgabalā ievēlētie deputāti pilda ministru pienākumus”. Mandātu, ētikas un iesniegumu komisijas vārdā – deputāte Iveta Benhena-Bēkena. Lūdzu!
Labrīt, cienījamā Saeimas priekšsēdētāja! Kolēģi! Saeimas Mandātu, ētikas un iesniegumu komisija savā šā gada 3. februāra sēdē izskatīja Ramonas Petravičas iesniegumu par 13. Saeimas deputātes mandāta nolikšanu uz ministres amata pienākumu pildīšanas laiku. Nākamais kandidāts no partijas “KPV LV” kandidātu saraksta Kurzemes vēlēšanu apgabalā ir Edgars Kronbergs, kurš ir piekritis uzņemties Saeimas deputāta amata pienākumus uz laiku. Komisija aicina atbalstīt Saeimas lēmuma projektu “Par Edgara Kronberga 13. Saeimas deputāta pilnvaru apstiprināšanu uz laiku, kamēr no partijas “KPV LV” kandidātu saraksta Kurzemes vēlēšanu apgabalā ievēlētie deputāti pilda ministru pienākumus”.
Aicinu Edgaru Kronbergu dot zvērestu vai svinīgo solījumu.
Labrīt! Es, Edgars Kronbergs, uzņemoties Saeimas deputāta amata pienākumus, Latvijas tautas priekšā zvēru būt uzticīgs Latvijai, stiprināt tās suverenitāti un latviešu valodu kā vienīgo valsts valodu, aizstāvēt Latviju kā neatkarīgu un demokrātisku valsti, savus pienākumus pildīt godprātīgi un pēc labākās apziņas. Es apņemos ievērot Latvijas Satversmi un likumus.
Paldies. Aicinu parakstīt zvērestu. Balsosim par lēmuma projektu “Par Edgara Kronberga 13. Saeimas deputāta pilnvaru apstiprināšanu uz laiku, kamēr no partijas “KPV LV” kandidātu saraksta Kurzemes vēlēšanu apgabalā ievēlētie deputāti pilda ministru pienākumus”! Lūdzu, balsosim! Par - 75, pret un atturas - nav. Lēmums pieņemts. Apsveicu Edgaru Kronbergu! (Aplausi.) Līdz ar to visi pirmās attālinātās 4. februāra ārkārtas sēdes darba kārtības jautājumi ir izskatīti. Vēl deputātu reģistrācija. Tā sekmīgi noritējusi. Atgādinu, ka pēc 15 minūtēm sāksies 2021. gada 4. februāra otrā attālinātā Saeimas ārkārtas sēde. Šo sēdi slēdzu.